Regsoptrede volg dalk ná Malema-uitsprakeJulius Malema tydens ‘n perskonferensie. Die burgerregte-organisasie AfriForum gaan met sy regspan beraadslaag oor moontlike regsoptrede teen die EFF en dié organisasie se leier, Julius Malema, ná “rassistiese uitsprake” wat Malema die afgelope naweek tydens ŉ politieke byeenkoms gemaak het. Malema het onder meer gesê wit mense moet bly wees dat die EFF nie vir ŉ volksmoord vra nie. Ernst Roets, adjunk- uitvoerende hoof van AfriForum, sê hierdie uitsprake moet gesien word binne die konteks van Malema se vroeëre uitspraak dat die EFF “nog nie” ŉ beroep op volksmoord teen wit mense doen nie. “Die EFF se uitsprake is blatant rassisties en kwetsend,” het Roets gesê. AfriForum het vroeër vanjaar ŉ klag van haatspraak teen die EFF ingedien nadat ondersteuners van dié party ŉ lied met die woorde “white man, you must die” en “shoot to kill the Boere” gesing het. “Die EFF se leierskap het dié lied in die openbaar verdedig en bygevoeg dat hy trots is op sy lede se optrede,” het hy gesê. Maroela Media het Maandag berig Malema het Sondag gewaarsku die banksektor en Afrikaner-boere moenie probeer saamsweer in ŉ poging om grondonteiening sonder vergoeding te laat misluk nie. Malema het EFF-ondersteuners in ŉ stampvol Standard Bank-arena in Johannesburg toegespreek waar die party ŉ kiesersregistrasieveldtog met die oog op volgende jaar se algemene verkiesing van stapel gestuur het. Lees meer hier.